नई दिल्ली. एअर इंडिया कम समय की कुछ घरेलू उड़ानों में खाना उपलब्ध नहीं कराने और अन्य एयरलाइनों की तरह मनपसंद सीटों के लिए यात्रियों से शुल्क लेने पर विचार कर रही है। एअर इंडिया सूत्रों ने यह जानकारी सोमवार को दी। उन्होंने बताया कि एयरलाइन 90 मिनट से कम समय वाली घरेलू उड़ानों में गर्म खाना देना पहले ही बंद कर चुकी है। अब वह एक घंटे से कम समय वाली उड़ान में कोई खाना न देने का फैसला कर सकती है। फिलहाल सस्ती विमान सेवा देने वाली एयरलाइंस इंडिगो, स्पाइसजेट और गो एयर की उड़ानों में यात्रियों को खाने के लिए अलग से पैसे अदा करने पड़ते हैं, जबकि एअर इंडिया और जेट एयरवेज की उड़ानों में यात्रियों को खाना मुफ्त दिया जाता है।
क्या कारण : उड़ानों में गर्म खाना परोसने से एअर इंडिया को अतिरिक्त वित्तीय भार भी वहन करना पड़ता है। विमान में खाना उपलब्ध कराने की लागत बढ़ी है। इससे दुनियाभर में कुछ एयरलाइंस ने यात्रियों से खाने की कीमत लेना शुरू कर दिया है या फिर इसकी जगह उन्हें नाश्ता देना शुरू कर दिया है।
hin_Deva hin_Deva